Fagbladet 3F kan sammen med DR afsløre, at en dansk politibetjent har benyttet to underbetalte rumænere til at renovere sin millionlejlighed på Frederiksberg. I lidt over tre uger arbejdede rumænerne ofte fra morgen til aften i politibetjentens lejlighed, men de tjente kun hver 3.500 kroner, fortæller de.

Sagen kommer frem efter, at Fagbladet 3F og DR har afsløret, hvordan flere entreprenører i byggebranchen systematisk og i stor stil har brugt underbetalt arbejdskraft fra Rumænien og Pakistan til boligbyggeri i Holbæk. I alt er seks udlændinge, inklusiv de to de rumænere fra politibetjentens lejlighed, vurderet af Center mod Menneskehandel til at være ofre menneskehandlet til tvangsarbejde.

Renoveringen af politibetjentens lejlighed stod på i foråret 2018. De to menneskehandlede rumænere overnattede på gulvet i lejligheden, da de ikke havde råd til at tage toget til Holbæk, fortæller de. Om aftenen, når rumænerne havde fri, samlede de flaskepant, så de havde råd til supermarkedernes billigste mad.

- Vi havde ingen penge under hele renoveringen. Efter tre uger var vi helt sorte af møg, for vi kunne ikke tage et bad. I stedet sov vi på gulvet og ventede på, hvornår vi mon ville få løn, siger Mihai Feraru, der er en af de to rumænere, som arbejdede i politibetjentens lejlighed.

Betjent bekræfter rumænernes renoveringsarbejde





Politibetjenten var kunde hos den bosniske byggeentreprenør Alen Kapetanovic, der tidligere var medejer af og direktør for byggefirmaet Akk Byg IVS. Politibetjenten bekræfter at have haft to rumænere gående, men afviser, at de skulle have sovet i hans lejlighed, og at de havde dårlige arbejdsforhold.

- Det slog mig overhovedet ikke, at tingene ikke var i orden. Hvis de havde levet under så kummerlige forhold (som du siger, red.), var de da blevet i deres hjemland og ikke kommet til Danmark. Så nej, det har ikke strejfet mig, at tingene ikke skulle være i orden, siger politibetjenten til Fagbladet 3F.

Han fremfører desuden, at rumænerne ikke arbejdede i weekenden, samt at de kun arbejdede for ham i otte dage, fordi de skulle på påskeferie i Rumænien.

Det benægter begge rumænere uafhængigt af hinanden.

- Vi havde jo ikke nogen penge, så hvordan skulle vi kunne tage hjem? Vi sov på gulvet hver nat i tre uger og samlede flasker skiftevis, så vi kunne købe mad. Vi blev lovet gode penge for arbejdet, men vi fik aldrig løn eller mad, mens vi var der, siger rumænske Ionut Ioan, der er den anden af de to rumænere, som arbejdede og boede i lejligheden.

12.000 kroner kontant

Ikke kun lejlighedens ejer, men også hans far, arbejder inden for politiet. Ifølge rumænerne har faderen også opholdt sig i lejligheden, mens renoveringen stod på.

- Efter første dag kom to mænd i politiuniform. Jeg blev bange for, at de ville tage os med, men det viste sig bare at være ejeren og hans far, siger Ionut Ioan.

- De to politimænd undrede sig slet ikke over, at der sov to rumænere på gulvet i deres møgbeskidte lejlighed. Det stillede de ikke spørgsmål til. I stedet lånte de os lidt penge til mad, som vores chef Alen Kapetanovic senere betalte dem tilbage, siger Ionut Ioan.

Efter arbejdet på Frederiksberg gik rumænerne til politiet, da de aldrig blev betalt den løn, de var blevet lovet.







- På et tidspunkt fik jeg 12.000 kroner kontant af politibetjenten, som jeg skulle give til vores chef Alen Kapetanovic. Politibetjenten kiggede også til os flere gange om dagen for at se, hvor langt vi var nået med renoveringen, siger Ionut Ioan.

Betjent afviser sort arbejde

Politibetjenten bekræfter at have benyttet sig af den bosniske entreprenør Alen Kapetanovics firma til renoveringen af lejligheden. Betjenten vil dog ikke fortælle, hvordan han har fået kontakten, eller hvor meget renoveringen i alt har kostet ham.

Politibetjenten bekræfter også, at han lånte rumænerne penge til mad, og at han på et tidspunkt betalte deres chef 12.000 kroner kontant til indkøb af materialer. Men betjenten bekræfter ikke at det, eller hele renoveringen, skulle have foregået sort.

- Jeg har bestemt ikke betalt kontant for renoveringen. Jeg har en regning. Nu vil jeg altså ikke være med i det her mere. Det er træls, at I kommer så mange måneder efter og stiller spørgsmål, siger politibetjenten.

Fagbladet 3F må ikke se hverken faktura eller kvittering. Politibetjenten er, ifølge ham selv, aldrig blevet afhørt i forbindelse med denne sag.

Bagmand: “Jeg har aldrig arbejdet der”

Rumænerne fortæller, at de fra Alen Kapetanovic hver har fået 3.500 kroner for at have arbejdet hver dag i lejligheden i lidt over tre uger. Alen Kapetanovic oplyser til Fagbladet 3F, at han aldrig har arbejdet for den pågældende politibetjent på Frederiksberg, eller at han bevidst har medvirket i svindelsager og til underbetaling.

- Jeg har lavet masser af ting på Frederiksberg, men ikke på den adresse du nævner og aldrig for en politibetjent. Jeg genkender heller ikke navnet på ejeren, og mine rumænske arbejdere har heller aldrig overnattet i de lejligheder, som de har arbejdet i, siger Alen Kapetanovic.

Han fortæller, at Fagbladet 3F’s kilde lyver og spreder falske rygter om ham. Fagbladet 3F blev lovet et opfølgende interview med Alen Kapetanovic, men han har siden ikke svaret på Fagbladet 3F’s henvendelser.

Hos politiets specialenhed Særlig Efterforskning Øst, SEØ, vil vicepolitiinspektør Mads Helios ikke kommentere på, hvorvidt de kender til sagen og eventuelt efterforsker den.